
MISTERUL  ACTUALITĂŢII  EMINESCIENE 
 
La 15 Ianuarie 1850 vedea lumina zilei în satul Ipoteşti, de lângă 
Botoşanii Părintelui Theodor Damian, cel mai mare poet al Neamului 
nostru Mihai Eminescu.  
S’au scurs de atunci 158 de ani, pe care îi aniversăm astăzi 12 
Ianuarie 2008, şi prezenţa lui spirituală ne copleşeşte încă, strălucind cu 
tărie, de dincolo de vreme, într’o aură de sfinţenie naţională. Mai ales, 
în ultimul timp, se vorbeşte tot mai insistent de ’’cultul lui Eminescu’’. 
Credem că nu este vorba de o simplă exagerare, dacă ţinem seama şi de 
unele temeiuri literare în această privinţă şi mai ales de misterul 
nemuritor al actualităţii eminesciene. Să fie oare acest mister un miracol 
creat de harul eminescian întru veşnica lui pomenire? Oricum, suntem  
tot mai mult convinşi  că acest miracol al misterului actualităţii 
eminesciene este  unul şi acelaşi cu miracolul misterului existenţial al 
Neamului românesc, întruchipate amândouă de harul eminescian în 
opera lui nemuritoare.  
Desigur, sunt întrebări permanente ale destinului nostru fiinţial şi 
naţional, cărora Mihai Eminescu  le-a răspuns înfiorat cu jertfa 
supremă a vieţii sale, lăsându-le moştenire, nouă celor de astăzi, întru 
apărarea credinţei noastre ortodoxe strămoşeşti şi întru apărarea 
Neamului nostru şi a hotarelor strămoşeşti  care, în vremea noastră,  nu 
mai corespund cu fruntariile dorului naţional şi ale doinei eminesciene. 
Aniversând 158 de ani dela naşterea lui Mihai Eminescu, ne 
apropiem de el cu sfială, ca de un altar al poeziei româneşti. ’’A vorbi 
despre poet, mărturisea Tudor Arghezi, este ca şi cum ai striga într’o 
peşteră vastă… Nu poate să ajungă vorba până la el fără să-i supere 
tăcerea. Numai graiul coardelor ar putea să povestească pe harfă şi să 
legene slava lui singuratică şi delicată’’. 
În câmpia literelor române, Mihai Eminescu este un munte fără 
cărări spre vârful lui, este un ’’Everest al lirismului’’, cum îl numeşte 
Perpessicius, ’’pe care generaţii după generaţii îl vor urca, fără ca 

vreodată să ajungă până la creştetul încununat de soare şi de ninsori. 
De aceea, Eminescu e greu de pătruns pe cărări obişnuite’’. 
Există o cale totuşi. O cale miraculoasă care poate pătrunde  până 
şi misterul creaţiei poetice. Se ştie că orice act poetic de creaţie, dacă 
este autentic, se înscrie ca o mare experienţă trăită. Prezenţa artistului 
este  atât de puternică în opera lui, încât te îndoieşti dacă, născându-se, 
el a murit vreodată. Fiinţa lui spirituală a rămas întreagă în fiinţa 
operei lui literare, în versurile lui nemuritoare, unde se întruchipează 
aevea de fiecare dată când îl citeşti. 
Ca să-l descoperim pe Eminescu cel autentic, trebuie să mergem 
direct la opera lui, pentru a intra în legătură, prin comuniune şi 
contemplaţie, cu prezenţa fiinţei lui spirituale. Dar orice contemplaţie 
presupune participare, acţiune. Şi noi ştim că fiinţa, teologic vorbind, 
nu se revelează decât în actul participării. Comuniune fără participare 
prin iubire  nu există. Limbajul omenesc este prea sărac şi nu poate să 
redea fidel efortul nostru de participare, care se împlineşte doar 
apoteozat în momentul sublim al extazului, când atingem transfiguraţi 
fiinţa operei de artă în esenţa ei inefabilă. Pentru că, actul de creaţie, 
prin care fiinţa unei opere de artă este adusă la existenţă, este, la fel ca 
şi opera în sine, un act de dragoste, adică de comuniune. 
Considerând deci că orice act de creaţie este dragoste, că fiinţa 
unei opere de artă este în intimitatea ei dragoste, înseamnă că numai 
prin iubire putem să participăm, adică putem să intrăm în legătură cu 
fiinţa tainică a operei de artă, putem să atingem cu sufletul nostru fiinţa 
spirituală a artistului, prezentă peste vreme, în adevărata lui operă de 
artă. 
Astfel, dragostea noastră de viaţă, de iubire şi de frumuseţe, de 
oameni şi de firea înconjurătoare, se va întâlni, în versurile sale 
nemuritoare, cu dragostea lui Eminescu pentru viaţă, pentru frumuseţe 
şi iubire neţărmurită pentru neamul şi Ţara noastră, dar mai ales 
pentru noi cei de astăzi. În această întâlnire a dragostei noastre cu 
dragostea lui Eminescu, în această tainică logodnă spirituală, vom sesiza 
adâncul operei eminesciene şi vom rămâne extaziaţi de misterul 
prezenţei lui spirituale, de fiinţialitatea comuniunii noastre sufleteşti cu 
el, prin revelarea eminesciană a sensurilor teandrice ale omeniei sale 
româneşti, pe care le contemplăm în opera sa nemuritoare. 
Mergând pe această cale a comuniunii noastre sufleteşti cu el, 
vom descoperi pe marele nostru poet în toată autenticitatea  existenţei 
lui neprefăcute de biografi sau de comentatori. Dialogul nostru sufletesc 
cu el va fi cu atât mai însufleţitor şi cu atât mai luminos, cu cât 

aspiraţiile lui vor da avânt creator aspiraţiilor noastre  naţionale către 
lumină şi libertate, către cultură şi spiritualitate, în duhul teandric al 
tradiţiilor noastre strămoşeşti. 
Camil Petrescu vorbea despre ’’cultul lui Eminescu’’, ca despre o 
realitate căreia nu i se mai poate sustrage nimenea, iar Academicianul 
Alexandru Rosetti afirma despre acelaşi cult ’’că a devenit un bun al 
poporului’’.  Acest cult trădează legăturile noastre sufleteşti, fiinţiale, cu 
poetul îndrăgit şi venerat de noi, dovedind cu evidenţa însăşi cât de mult 
Mihai Eminescu a intrat în conştiinţa neamului nostru. 
Părintele Gala Galaction spunea cândva că ’’ceea ce ne 
impresionează şi ne impune mai mult este imensul său patriotism. În 
privinţa aceasta, Eminescu trebuie pus alături cu cei mai mari, cu cei 
mai sfinţi patrioţi ai noştri’’. 
Îngenunchindu-şi cugetul în faţa lui Mihai Eminescu, şi Tudor 
Arghezi declara despre Luceafărul poeziei româneşti că este ’’Sfântul 
preacurat al ghiersului românesc. Din tumultul dramatic al vieţii lui s’a 
ales un crucificat. Pentru pietatea noastră depăşită, dimensiunile lui 
trec peste noi, sus şi peste văzduhuri. Fiind foarte român, Eminescu este 
universal…’’ 
Apelul la sfinţenie, în sensul unei categorisiri supreme a poetului 
în cea mai înaltă zonă spirituală a desăvârşirii omeneşti, ni se pare 
vrednic de reţinut şi de adâncit. Dealtfel, adevărata creaţie poetică nu 
este altceva decât o permanentă stare de sfinţenie, adică de contemplaţie 
spirituală. 
Evocând personalitatea lui Eminescu, marele nostru Caragiale, cu 
intuiţiile sale profunde asupra sufletului omenesc, spunea, de asemenea, 
că ilustrul geniu al  poeziei noastre naţionale avea ’’aerul unui sfânt 
tânăr coborît dintr’o veche icoană, un copil predestinat durerii, pe 
chipul căruia se vedea scrisul unor chinuri viitoare’’. Cu ochii minţii 
parcă întrezărim în spusele lui Caragiale o adevărată imagine 
iconografică de erminie bizantină. 
În acest sens şi mărturia lui Vlahuţă poate fi o dovadă. În 
’’Amintirile’’ sale despre Eminescu, făcea următoarea evocare: ’’Mi se 
părea un zeu tânăr, frumos şi blând, cu părul negru, ondulat, de sub 
care se dezvălea o frunte mare, palid la faţă, cu ochii duşi, osteniţi de 
gânduri, mustaţa tunsă puţin, gura mică şi’n toate o expresie de-o 
nespusă bunătate şi melancolie. Avea glas profund, muzical, umbrit 
într’o surdină dulce, misterioasă, care dădea cuvintelor o vibrare 
particulară, ca şi cum veneau de departe, dintr’o lume necunoscută 
nouă’’. 

Viaţa lui Eminescu a fost o nesfârşită, cumplită suferinţă şi o 
jertfă. Apariţia lui este unică. ’’Rar se întâmplă ca un poet, arăta 
George Călinescu, să ilustreze prin el însuşi bucuriile şi durerile 
existenţei şi, de aceea, multă vreme, dacă nu pentru totdeauna, Mihai 
Eminescu va rămâne în poezia noastră nepereche’’. 
Unul dintre cei mai competenţi exegeţi ai operei eminesciene, 
regretatul Tudor Vianu, afirma: ’’Toate popoarele îşi aleg printre 
gloriile panteonului lor naţional pe acelea care le reprezintă mai bine: 
italienii pe Dante, englezii pe Shakespeare, francezii pe Voltaire, 
germanii pe Goethe, ruşii pe Puşkin. Românii îi deleagă lui Eminescu 
sarcina de a-i reprezenta în faţa lumii întregi, fiindcă ei înşişi au 
dobândit în opera lui conştiinţa însufleţitoare a trecutului şi a 
năzuinţelor lor şi le-a inspirit încrederea deplină în puterea lor de a 
îmbogăţi prin creaţie originală cultura universală’’.  Şi pe bună 
dreptate. 
Dar calea ’’sfinţeniei’’, ’’cea strâmptă şi cu chinuri’’, cum scrie şi 
la Sfânta Carte, pe care, în viaţă fiind, a trebuit s’o urce şi Mihai 
Eminescu, spre a atinge acel vârf al lirismului românesc în 
universalitatea poetică mondială,  ne îndepărtează, sau ne apropie şi 
mai mult de Mihai Eminescu? 
Răspunsul nu poate fi decât afirmativ. Numai cine se încumetă să 
facă această ascensiune spirituală, poetică, a sfinţeniei creatoare, va 
descoperi adevărata cale spre Eminescu şi va intra în comuniune cu el. 
Numai atunci va înţelege, cucerindu-se pe sine, că Mihai 
Eminescu este sinteza spiritului nostru naţional, visul şi aspiraţia 
noastră etnică, plenitudinea ideală a unui neam creştin ortodox, care a 
trecut înţelept prin istorie şi s’a dovedit erou creator în cultură. Numai 
atunci, pătruns de misterul  etern al actualităţii eminesciene, va înţelege 
adevărul dreptăţii noastre naţionale pentru care şi-a jertfit  viaţa Mihai 
Eminescu. 
Iată de ce, actualitatea lui Mihai Eminescu este şi va rămâne, 
totdeauna permanentă în sufletul comuniunii româneşti celei de taină, şi 
iată de ce, în fiecare an, la 15 Ianuarie, şi mai ales acum, când 
aniversăm 158 de ani dela naşterea marelui nostru Poet Naţional,  
simţim  cum adie peste întreaga suflare românească de pretutindenea 
un har eminescian al românismului integral, care transcende barierile şi 
ideologiile de tot felul, literare, culturale, artistice sau politice, unindu-
ne în aceeaşi aniversare naţională a naşterii marelui nostru poet fără de 
moarte în spiritualitatea neamului nostru. 
 4
Desigur, aniversarea a 158 de ani dela naşterea lui Mihai 
Eminescu premerge simbolic 24 Ianuarie, ziua naşterii României 
moderne sub alt sfânt al comuniunii româneşti, Domnitorul Alexandru 
Ioan Cuza. Dar şi naşterea lui Mihai Eminescu şi Unirea Principatelor 
Române, adică naşterea României moderne, se înscriu ca două 
evenimente cruciale, de-a pururi actuale, ale căror împliniri, în vreme şi 
peste vreme, s’au dovedit providenţiale în dobândirea independenţei 
spirituale şi naţionale a României Mari.  
Astfel,  prin puterea harului său de poet naţional şi creştin 
ortodox, Mihai Eminescu este adevăratul dezrobitor al sufletelor 
româneşti şi făuritorul spiritual al României Mari, unită poetic în 
aceeaşi limbă naţională, românească, transfigurată, dela Nistru pân’ la 
Tisa, de geniul eminescian. 
Aşadar, în încheere,  cuvine-se cu adevărat ca, în fiecare an, la 15 
Ianuarie, sufletele noastre, învăpăiate de  dorul şi de misterul 
actualităţii eminesciene, să se cuminece cu harul poeziei sale, întru 
purificarea de taină a fiinţei noastre naţionale, şi, mai ales, întru 
creşterea ei spirituală după chipul şi asemănarea Sfântului nostru Mare 
Poet Naţional,  Mihai Eminescu Românul! 
 
Vă mulţumesc! 
 
 
 
 
 ( New York, Institutul Român de Teologie şi Spiritualitate Ortodoxă, 
 Simpozionul Aniversar: 158 de ani dela naşterea lui  ’’Mihai Eminescu’’, 
 Sâmbătă, 12 Ianuarie 2008, 3:00 PM, la Consulatul General al României  
 la New York, 38   Street cu 3 Ave, în Manhattam, N.Y.) 

